作者:劉辰翁
標題:摸魚兒
內容:又非他、今年晴少，海棠也恁空過。清羸欲與花同夢，不似蝶深深臥。春憐我。我又自、憐伊不見儂賡和。已無可奈。但愁滿清漳，君歸何處，無淚與君墮。春去也，尚欲留春可可。問公一醉能頗。鍾情剩有詞千首，待寫大招招些。休阿那。阿那看、荒荒得似江南麼。老夫婆娑。問籬下閒花，殘紅有在，容我更簪朵。